പാര്ടി സഹയാത്രികന്, ദേശാഭിമാനിയുടെ ഉറ്റമിത്രം കൊച്ചി എറണാകുളം നോര്ത്തില് അവിഭക്ത കമ്യൂണിസ്റ്റ് പാര്ടിയുടെ ഓഫീസ് പ്രവര്ത്തിക്കുന്ന കാലം. പിന്നീട് സിനിമാനടനായ ശങ്കരാടി അവിടെ ഓഫീസ് സെക്രട്ടറി. ശങ്കരാടി പാര്ടിയുടെ ലഘുലേഖയും നോട്ടീസുകളുമായി പോകുമ്ബോള് കൂടെ സന്തതസഹചാരിയായി ദേവരാജനും ഉണ്ടാകും. നോര്ത്തിലെ ഓഫീസില് എം എം ലോറന്സ് മുതല് പപ്പന്ചേട്ടന്വരെ അന്നത്തെ നഗരത്തിലെ നേതാക്കളെല്ലാം ദേവരാജന്റെ അടുത്ത സുഹൃത്തുക്കള്. ചോറ്റാനിക്കര പടിയാര് ഹോമിയോ കോളേജില് പഠിച്ച് നഗരത്തില്ത്തന്നെ പ്രാക്ടീസ് ആരംഭിച്ചിട്ടും ഡോ. ടി വി ദേവരാജന് കമ്യൂണിസ്റ്റ് പാര്ടിയുമായുള്ള ബന്ധം കാത്തുസൂക്ഷിച്ചു. വെള്ളിയാഴ്ച നിര്യാതനായ കലൂരിലെ ഡോ. ടി വി ദേവരാജന് എന്നും സിപിഐ എം സഹയാത്രികനും ദേശാഭിമാനിയുടെ അടുത്ത സുഹൃത്തുമായിരുന്നു. കമ്യൂണിസ്റ്റ് പാര്ടിയുടെ പ്രധാന നേതാക്കളും പ്രവര്ത്തകരുമെല്ലാം ഡോക്ടര്ക്ക് വളരെ അടുപ്പമുള്ളവരായിരുന്നു. രവിപുരത്ത് 1969ല് ദേശാഭിമാനി കൊച്ചി യൂണിറ്റ്ആരംഭിച്ചപ്പോള്മുതല് സ്വന്തമായി ഓഫീസ് മന്ദിരം നിര്മിക്കാന് പാര്ടി സ്ഥലം അന്വേഷിച്ചു. അന്ന് എം എം ലോറന്സിനും ജനറല് മാനേജരായിരുന്ന പി കണ്ണന്നായര്ക്കുമൊപ്പം ദേവരാജനും പല സ്ഥലവും നോക്കി. ഒടുവില് കലൂരില് ഡോക്ടറുടെ ക്ലിനിക്കിനു സമീപംതന്നെ സ്ഥലം കണ്ടെത്തിയത് അദ്ദേഹമായിരുന്നു. പിന്നീടാണ് അവിടം ദേശാഭിമാനി ജങ്ഷനായത്. കലൂരില് ഓഫീസായശേഷം ജനറല് മാനേജര് പി കണ്ണന്നായര് എന്നും വൈകിട്ട് ഡോക്ടറുടെ ക്ലിനിക്കില് എത്തി ഏറെനേരം സംസാരിച്ചിരിക്കും. പിന്നെ രണ്ടുപേരും നടന്ന് കലൂരില് ലെനിന് സെന്ററില് ചെന്ന് പാര്ടി ജില്ലാ സെക്രട്ടറിയായ എ പി വര്ക്കിക്കൊപ്പം നാട്ടുവിശേഷങ്ങളും പാര്ടി കാര്യങ്ങളും സംസാരിക്കും. കണ്ണന്നായരെ ഒരുദിവസം കണ്ടില്ലെങ്കില് ഡോക്ടര് വൈകിട്ട് ദേശാഭിമാനിയില് ഉണ്ടാകും. കണ്ണന്നായരുമായി പത്രങ്ങളിലെ വാര്ത്തകളെക്കുറിച്ച് നര്മത്തിന്റെ മേമ്ബൊടിയോടെ ചര്ച്ച ചെയ്യുന്നത് പഴയ തലമുറ ഇന്നും ഓര്ക്കുന്നു. പിന്നീട് പാര്ടി പ്രവര്ത്തകന് എന്ന നിലയില് കലൂരില് കുറച്ചുകാലം ദേശാഭിമാനി ഏജന്റുമായിരുന്നു. കണ്ണന്നായര് അന്തരിച്ചശേഷവും ദേശാഭിമാനി പ്രവര്ത്തകരുമായി വളരെ അടുത്തബന്ധം കാത്തുസൂക്ഷിച്ചു. വാര്ധക്യസഹജമായ അനാരോഗ്യം അലട്ടുംവരെ ദേശാഭിമാനിയില് എന്തുപ്രധാന ചടങ്ങുനടന്നാലും ഡോ. ദേവരാജന് സജീവ സാന്നിധ്യമായിരുന്നു.